**Dôvodová správa**

Mestská časť Košice - Sídlisko KVP sa ako partner vedúceho prijímateľa malého projektu: *Európai Határvárosok Korlátolt Felelősségű Területi Együttműködési Csoportosulás* so sídlom v Nyíregyháza, Maďarsko, úspešne uchádzala o dotáciu v medzinárodnom dotačnom programe Interreg (Slovensko - Maďarsko) Európskeho zoskupenia územnej spolupráce Via Carpatia.

V rámci programového obdobia 2014-2020 Európskej únie je politika súdržnosti hlavným investičným nástrojom na podporu ústredných priorít Únie stanovených v stratégii Európa 2020 tzn. inteligentného, trvalo udržateľného a inkluzívneho rastu a súvisiacich cieľov. Európska územná spolupráca je jedným z cieľov politiky súdržnosti a zároveň rámcom pre spoluprácu na vnútorných hraniciach EÚ.

Mestská časť Košice - Sídlisko KVP spolu s vedúcim prijímateľom získala dotáciu z Fondu malých projektov v celkovej schválenej výške pre oboch partnerov vo výške 41 432,19 €. Tieto prostriedky pokrývajú 85% plánovaného rozpočtu projektu, zvyšných 15% predstavuje záväzná spoluúčasť jednotlivých partnerov.

Hodnota požadovanej spoluúčasti Mestskej časti Košice – Sídlisko KVP vo výške 15% predstavuje maximálnu sumu 3 784,83 €. Ostatnú časť spolufinancovania do celkovej maximálnej výšky 7 311,57 € zabezpečí partnerská organizácia ako vedúci prijímateľ.

Projekt registrovaný pod značkou KultAction s registračným číslom FMP-E/1901/4.1/120sa primárne orientuje na výmenu kultúrnych zvyklostí, oživenie tradícií, organizovanie kultúrnych zážitkových podujatí s kultúrnym programom, posilnenie maďarskej a slovenskej identity a porozumenia medzi národnosťami a celkovo na nadviazanie spolupráce v oblasti kultúry ako aj v ďalších oblastiach.

Materiál je predkladaný z dôvodu, že uznesenie miestneho zastupiteľstva je jednou z povinných príloh k získaniu dotácie.

Spracovali:

JUDr. Lenka Čechová Pisarčíková

Ing. Jana Timková

Právne oddelenie

V Košiciach, 11.12.2020